text: Bortførte eks-kone til Tyskland
  24 juni 2011 kl. 06.53
  En 42-årig mand, som bortførte sin eks-kone ved Rødekro og kørte hende til Tyskland, er blevet fængslet i fire uger.
  Kvinden blev først befriet torsdag formiddag, da manden blev anholdt på rastepladsen Hylkedal ved Kolding.
  Kvinden, som også er 42 år, blev bortført ved 17-tiden onsdag nær Rødekro. Hun er blevet udsat for vold og blev bortført til Tyskland.
  
  Anholdt uden dramatik
  Torsdag formiddag blev manden observeret i sin bil på motorvejen ved Kolding. Sydøstjyllands Politi blev alarmeret - og kl. 10.15 blev manden anholdt uden dramatik på rastepladsen Hylkedal. 
  Kvinden var med i bilen. Hun lev kørt til undersøgelse på sygehuset. Hun havde skader efter vold.
  
  Vil lukke dørene
  Manden fremstilles i grundlovsforhør i Sønderborg kl. 10. Politiet vil - af hensyn til efterforskningen - begære dørlukning. 
  Vagtchefen hos Syd- og Sønderjyllands Politi kan derfor ikke komme med yderligere oplysninger. Bl.a. kan han ikke udtale sig om motivet til bortførelsen.
  Den 42-årige mand sigtes for frihedsberøvelse og vold.
  